b'\n_START_ARTICLE_\nKnoldbakterie\n_START_PARAGRAPH_\nKnoldbakterier (ogs\xc3\xa5 kaldet Rhizobia) er en gruppe af bakterier f.eks. fra sl\xc3\xa6gten Rhizobium, som lever i symbiose med b\xc3\xa6lgplanter. Bakterierne er i stand til at omdanne luftens n\xc3\xa6sten fuldst\xc3\xa6ndigt inaktive kv\xc3\xa6lstof (N\xe2\x82\x82) til biologisk brugbart ammoniak (NH\xe2\x82\x83). Dermed skaffer de planten adgang til den st\xc3\xb8rste mangelvare i plantesamfundene, nemlig kv\xc3\xa6lstof, og ved b\xc3\xa6lgplantens d\xc3\xb8d og oms\xc3\xa6tning indg\xc3\xa5r dette kv\xc3\xa6lstof igennem talrige led i kv\xc3\xa6lstofkredsl\xc3\xb8bet._NEWLINE_Omvendt m\xc3\xa5 planten yde bakterierne den n\xc3\xb8dvendige energi i form af kulhydrater og de n\xc3\xb8dvendige mineraler. Desuden m\xc3\xa5 planten ved s\xc3\xa6rligt tilpassede stofskifteprocesser fjerne ilt fra de knolde, bakterierne lever i. Det sker ved hj\xc3\xa6lp af et r\xc3\xb8dfarvet stof, der har stor kemisk lighed med blodets r\xc3\xb8de farvestof, h\xc3\xa6moglobin.'